(૪) દ્રોણના દિલ અને દિમાગમાં વૈરાગ્નિ લબકારા મારે છે. ઋષિકર્મને તિલાંજલિ આપી વેર શમાવવાની મનોકામના સાથે હસ્તિનાપુરની વાટ પકડી. હસ્તિનાપુરના ગોંદરે રાજકુમારો ગેડીદડે રમતા હતા. રમતમાં દડો કૂવામાં પડી ગયો. બધા મૂંઝાતા હતા. રમત થંભી ગઈ હતી. દ્રોણ ગુરુએ ધનુર્વિદ્યાનું કૌશલ બતાવી દડો બહાર કાઢી દીધો. કુંવરો સૌ આશ્ચર્યમુગ્ધ થઈ દોડતા ભીષ્મ પિતામહ પાસે ગયા. અને દ્રોણગુરુ પાસે ભણવાની વ્યવસ્થા કરી આપવા કહ્યું. દ્રોણગુરુને રાજકુમારોના શસ્ત્ર અને શાસ્ત્રના શિક્ષણ આપવા માટે પસંદ કરવામાં આવ્યા. દ્રોણગુરુ આચારનું વધુ એક પગથિયું નીચે ઊતર્યા. પૃથ્વીલોકના આચાર્ય મટી માત્ર એક રાજકુળના ગુરુ બન્યા.